ಅಂಗವೈಕಲ್ಯವನ್ನು ಮೆಟ್ಟಿನಿಂತು ಫ್ಯಾಷನ್ ಲೋಕದಲ್ಲಿ ಮಿಂಚುತ್ತಿರುವ ಮಹಿಳೆ

ಮೆಕ್ಸಿಕೋ: ಅಂಗವೈಕಲ್ಯದಿಂದ ಬಳಲುತ್ತಿರುವವರು ಏನಾದರೂ ಸಾಧಿಸಿ ತೋರಿಸಿ ಎಲ್ಲರಿಗೂ ಮಾದರಿಯಾಗುತ್ತಿದ್ದಾರೆ. ಈ ಸಾಲಿಗೆ ವಸ್ತ್ರ ವಿನ್ಯಾಸಗಾರ್ತಿ ಮೆಕ್ಸಿಕೋದ ಅಡ್ರಿಯಾನ ಮೆಸಿಯಾಸ್ ಕೂಡ ಸೇರುತ್ತಾರೆ. ಇವರು ತಮ್ಮ ಅಂಗವೈಕಲ್ಯವನ್ನು ಮೆಟ್ಟಿನಿಂತು ವಿಶೇಷ ಸಾಧನೆ ನಿರ್ಮಿಸಿದ್ದಾರೆ.

ಮೆಕ್ಸಿಕೋದ ಗ್ವಾದಾಲಹಾರದ ಅಡ್ರಿಯಾನ ಮೆಸಿಯಾಸ್(41) ಈಗ ಫ್ಯಾಶನ್ ಲೋಕದಲ್ಲಿ ಮಿಂಚುತ್ತಿದ್ದಾರೆ. ವಿಶೇಷ ಏನೆಂದರೆ ಅವರಿಗೆ ಹುಟ್ಟಿನಿಂದ ಎರಡೂ ಕೈ ಇಲ್ಲ. ಕೈ ಇಲ್ಲದೇ ಇದ್ದರೂ ಯಾವುದಕ್ಕೂ ತಲೆ ಕೆಡಿಸಿಕೊಳ್ಳದೇ ಯಶಸ್ಸಿನ ಉತ್ತುಂಗಕ್ಕೆ ಏರಿ ಮಾದರಿಯಾಗಿದ್ದಾರೆ.

ಚಿಕ್ಕಂದಿನಿಂದಲೇ ಅಡ್ರಿಯಾನ ಕಾಲುಗಳನ್ನು ಬಳಸಿಕೊಂಡೇ ಅವರ ಕೆಲಸಗಳನ್ನು ಮಾಡುತ್ತಾರೆ. ಕಾಲಿನಿಂದಲೇ ಬರೆಯುತ್ತಾರೆ, ಚಿತ್ರಗಳನ್ನು ಬಿಡಿಸುತ್ತಾರೆ. ಅಲ್ಲದೇ ಫ್ಯಾಷನ್ ಡಿಸೈನಿಂಗ್ ಕೂಡ ಮಾಡುತ್ತಾರೆ. ಅಲ್ಲದೆ ಅಡ್ರಿಯಾನ ಅವರು ಕಾನೂನು ಡಿಗ್ರಿಯನ್ನು ಕೂಡ ಪಡೆದಿದ್ದಾರೆ. ಆದರೆ ಎಲ್ಲೂ ಕೆಲಸ ಸಿಗದ ಕಾರಣಕ್ಕೆ ಅವರು ಫ್ಯಾಶನ್ ಲೋಕಕ್ಕೆ ಕಾಲಿಟ್ಟಿದ್ದರು.

ಕಳೆದ ತಿಂಗಳು ಫ್ಯಾಶನ್ ವೀಕ್ ಮೆಕ್ಸಿಕೋ (ಎಫ್‍ಡಬ್ಲ್ಯೂಎಮ್) ನಲ್ಲಿ ತನ್ನ ಮೊದಲ ಸಂಗ್ರಹವನ್ನು ಅವರು ಅನಾವರಣಗೊಳಿಸಿದರು. ಅಲ್ಲಿ ವಿಭಿನ್ನವಾಗಿ-ವಿರಳವಾದ ಮಾದರಿಗಳು 12 ರೋಮಾಂಚಕ ವಿನ್ಯಾಸ ಉಡುಪುಗಳನ್ನು ಪ್ರರ್ದಶಿಸಿ ಎಲ್ಲರ ಮನ ಗೆದ್ದಿದ್ದರು.

ಅಷ್ಟೇ ಅಲ್ಲದೇ ಇತ್ತೀಚಿಗೆ ವಿಕಲಚೇತನ ರೂಪದರ್ಶಿಯರನ್ನೇ ಬಳಸಿ ಫ್ಯಾಶನ್ ಷೋ ನಡೆಸಿ ಎಲ್ಲರ ಮೆಚ್ಚುಗೆಗೆ ಪಾತ್ರರಾಗಿದ್ದಾರೆ. ಇಷ್ಟೇ ಅಲ್ಲದೇ ಒಂದೇ ನಿಮಿಷದಲ್ಲಿ ಕಾಲಿನಿಂದ ಅತೀ ಹೆಚ್ಚು ಮೇಣದ ಬತ್ತಿ ಹಚ್ಚಿರುವ ಗಿನ್ನಿಸ್ ದಾಖಲೆಯನ್ನೂ ಕೂಡ ಅಡ್ರಿಯಾನ ನಿರ್ಮಿಸಿದ್ದಾರೆ.